שאלה: מסורת מעמד הר-סיני: כבר זמן רב שיש לי מספר קושיות בקשר למעמד הר-סיני שלא קיבלתי עליהם תשובה נאותה (ולא בגלל שלא רציתי לקבל). עד כה שאלתי את קושיותיי שישה רבנים, ביניהם שניים חרדים. השאלות שלי: 1. הטענה שמיליוני בני אדם נכחו במעמד הר-סיני כתובה בתורה בלבד והסתמכות על הכתוב בתורה עוד בטרם הוכחה נכונותה הינה כשל המעגליות ובגדר הנחת המבוקש. 2. כל העדויות בקשר למעמד הר סיני זהות בדיוק זו לזו ומדוקלמות מספר שמות. עדות חייבת לכלול תיאור אישי. כל חוקר משטרה טירון, לאחר חודש של עבודת שטח, יאמר לנו כי אם נחקור חמישה עדים לאירוע פשיעה מסוים, בעצם יום האירוע, עוד בטרם הצטננה גופת הקרבן, נקבל חמש עדויות שונות הדומות אמנם זו לזו בקווים העיקריים, אך שונות בפרטים. יסתבר לנו שכל עד שם לב למשהו אחר. כל אחד ראה, בנוסף לאירוע בגדול, גם משהו אישי אחר. זה טבעי. זה האופי האנושי. והשונות המסוימת בין פרטי העדויות היא זו שאומרת לחוקר כי האנשים אכן נכחו באירוע ואכן חוו אותו אישית. החשד שלו דווקא יתעורר אם יתברר לו שכל חמשת טפסי העדויות הם זהים, כולל זהות בסעיפים עליהם ענו העדים "איני זוכר", או "איני יודע", מכיוון שאז ברור כי העדים נפגשו, תיאמו עדויות ואף שיננו היטב את הגרסה עליה סוכם מראש. אין תיאור אישי בעדויות על מעמד הר-סיני: האם באחת המשפחות עוברת מסורת משפחתית פרטית בעניין מעמד הר סיני, כגון, נניח, ליד מי מבני השבט עמד אב המשפחה, או מה לבש אותו יום, או שהם יודעים רק לצטט את ספר שמות ואין להם שום מסורת משפחתית פרטית? 3. כל העדויות בקשר למעמד הר-סיני הן עדויות שמיעה מדרגה 106 (שהם מספר הדורות שעברו ממעמד הר-סיני עד ימינו, לפי המסורת). בית משפט אינו מקבל עדות שמיעה מדרגה ראשונה, קל וחומר מדרגה 106. הסיבה שהחוק לא מקבל עדות שמיעה היא לא בגלל "טלפון שבור" אלא מכיוון שאין את מי לחקור חקירה נגדית. זכותו של המשיב לחקור עדים חקירה נגדית, להגנתו. אך אם מדובר בעדות שמיעה אז לא ניתן לחקור עד חקירה נגדית, נפגעת היכולת להזים את העד, ונפגעת ההגנה הלגיטימית לה זכאי המשיב.
תשובה: ההנחה שלך כי כל העדויות על מעמד הר סיני ומתן תורה נסמכות רק על האמור בספר שמות אינה נכונה. בדורות מאוחרים יותר, שהיו עדיין סמוכים לאותו מאורע גדול ומרשים נותרו עדויות רבות לכך, כמו לדוגמא בנאומו של יהושע לעם באחרית ימיו (יהושע פרק כג) בו הוא מזרז את העם לשמור את תורת משה עבד ה', (ושם בפרק כד הוא חוזר על כל סיפור יצאת מצרים בקצרה, וע"ע בהושע פרק ב פס' טז-יז ועוד הרבה). האם כל הנביאים שהזכירו את האירועים שבמדבר סיני, שיקרו לעם, והעם האמין לשקרים? או שלעם הייתה מסורת על המאורעות הגדולים של יציאת מצרים ולכן האמין למה ששמע? קשה מאוד לחשוב שהנביאים סיפרו לעם סיפורים שהעם עצמו חשב שהם לא נכונים. ואם העם בדורות ההם האמין וחשב שהסיפורים נכונים - אז מניין לנו שהם לא נכונים? אגב, גם אילו היה סיפור יציאת מצרים ומעמד הר סיני נסמך רק על האמור בספר שמות, עדיין היה צריך להסביר כיצד עם שלם (שקרא בספר שמות כבר לפני אלפי שנים) האמין לסיפור מצוץ מן האצבע שאבותיו היו במעמד שאף אחד לא שמע עליו ולכן עליו לקיים מצוות. האם אנחנו הראשונים שגילינו את השאלות על תוקפה של העדות ועל החקירה הנגדית? האמת צריכה להיאמר, שהמסורות הממסופרות בתורה אינן עניין רק של אמונת ישראל. רובו של העולם מאמין בהם, גם הנוצרים והמוסלמים מאמינים שכל המסופר בתורה אמת. מאות מליוני בני אדם יודעים שהיה מעמד הר סיני, ובמשך אלפי שנים סיפרו זאת מדור לדור, ופתאום אנחנו מגלים שהם היו טיפשים? פתאום מתברר שרק אנחנו יודעים לבחון עדויות, וכולם פתיים שמאמינים לסיפורי בדים? צריך לדעת שיש הבדל גדול בין עדות במשטרה על מאורע שהיו נוכחים בו מספר מועט של אנשים לבן עם שלם. על עם שלם אי אפשר לעבוד כל כך הרבה זמן בלי שמשהו יקום ויאמר שמלך עירום. מסורת העוברת מדור לדור בכל כך הרבה מקומות על ידי כל כך הרבה בני אדם היא מוצקה יותר ממצא ארכיאולוגי. ההיסטוריונים היום משחזרים סיפורים שלמים על סמך זנבות סיפורים שנשמרים בידי זקני שבט בדואי או אינדיאני, וסיפור שנשמר בידי עשרות מליוני בני אדם נחשב לא אמין? אתמהה ועתה לעיקר: אמונת ישראל אינה מתבססת על עדויות היסטוריות. גם אם נחשוב שאין עדויות מספיקות למעמד הר סיני (מה שאיננו נכון), עדיין נאמין בתורת ישראל מפני שאמונתנו מבוססת לא על מה שהיה, אלא על הקשר שלנו עם הקב"ה בהווה. אותו קשר נפשי מיוחד שבא לידי ביטוי בהיסטוריה המיוחדת של העם שלנו, שהיא תופעה יחידאית בהיסטוריה כולה. אין עוד עם ששרד כזו גלות ארוכה ולאחריה שב לארצו. ומי שמבין קצת בעדויות היסטוריות יודע שזה עצמו נס ופלא גדולים. מוטב במקום לעסוק בחקירות נגדיות ללמוד אמונה מספרי רבותינו הגדולים, שהסבירו וביררו את אמונת ישראל, לא על מכוח העדות ההיסטורית אלא מכוח הקשר החי שאנו יוצרים עם הקב"ה, כפרטים וכלאום. ו.